ระเบียบสภาผู้แทนราษฎร ว่าด้วยการจัดกระทู้ถามสดเข้าระเบียบวาระการประชุม พ.ศ. 2540

ระเบียบสภาผู้แทนราษฎร
ระเบียบสภาผู้แทนราษฎร
ว่าด้วยการจัดกระทู้ถามสดเข้าระเบียบวาระการประชุม
พ.ศ.
๒๕๔๐
 

อาศัยอำนาจตามข้อ ๑๑๕
ของข้อบังคับการประชุมสภาผู้แทนราษฎร พ.ศ. ๒๕๔๐
ประธานสภาผู้แทนราษฎรจึงออกระเบียบสภาผู้แทนราษฎร
ว่าด้วยการจัดกระทู้ถามสดเข้าระเบียบวาระการประชุมเพื่อเป็นแนวปฏิบัติตามมาตรา ๑๘๔
ของรัฐธรรมนูญแห่งราชอาณาจักรไทย พุทธศักราช ๒๕๔๐ ไว้ ดังต่อไปนี้ 

ข้อ ๑ ระเบียบนี้เรียกว่า ระเบียบสภาผู้แทนราษฎรว่าด้วยการจัดกระทู้ถามสดเข้าระเบียบวาระการประชุม
พ.ศ. ๒๕๔๐

ข้อ ๒ ให้ยกเลิกระเบียบสภาผู้แทนราษฎร
ว่าด้วยการจัดกระทู้ถามสดเข้าระเบียบวาระการประชุม พ.ศ. ๒๕๔๐ ลงวันที่ ๑๔ สิงหาคม
๒๕๔๐ และให้ใช้ระเบียบนี้แทน

ข้อ ๓[๑]
ระเบียบนี้ให้ใช้บังคับตั้งแต่วันประกาศเป็นต้นไป

ข้อ ๔ การประชุมครั้งหนึ่งๆ
ให้บรรจุกระทู้ถามสดไม่เกินห้ากระทู้ถาม
การถามการตอบกระทู้ถามสดให้กำหนดเวลาไม่เกินหกสิบนาที ในการประชุมแต่ละครั้ง

ข้อ ๕
กระทู้ถามสดให้เสนอในวันที่จะประชุมเพื่อพิจารณาระเบียบวาระกระทู้ถาม
โดยทำเป็นหนังสือยื่นต่อประธานสภาภายในเวลา ๑๐.๐๐ นาฬิกาของวันดังกล่าว
ในหนังสือให้ระบุว่าประสงค์จะถามนายกรัฐมนตรีหรือรัฐมนตรีผู้รับผิดชอบในการบริหารราชการแผ่นดินท่านใดและในเรื่องใด

ข้อ ๖ กระทู้ถามใดจะเป็นกระทู้ถามสดหรือไม่
ประธานสภาจะเป็นผู้วินิจฉัย โดยคำนึงถึงปัญหาสำคัญที่อยู่ในความสนใจของประชาชน
หรือเป็นเรื่องที่กระทบถึงประโยชน์ของประเทศชาติหรือประชาชน
หรือเป็นเรื่องเร่งด่วน
กระทู้ถามใดที่ประธานสภาวินิจฉัยว่าไม่เข้าลักษณะกระทู้ถามสดตามวรรคหนึ่งหรือไม่อนุญาตให้บรรจุเข้าระเบียบวาระให้เป็นอันตกไป

ข้อ ๗
ถ้ามีผู้ตั้งกระทู้ถามสดที่เป็นเรื่องทำนองเดียวกันหลายกระทู้ให้ประธานสภาอนุญาตให้ตั้งถามได้เพียงกระทู้เดียว
โดยพิจารณาตามลำดับการเสนอก่อนหลังหรือพิจารณาจากผู้ตั้งกระทู้ถามเพื่อมิให้ผู้ตั้งกระทู้ถามคนเดียวกันถามเกินกว่าหนึ่งกระทู้ถาม
เว้นแต่ไม่มีกระทู้ถามของสมาชิกอื่น

ข้อ ๘
กระทู้ถามสดที่ได้บรรจุเข้าระเบียบวาระการประชุมแล้ว
หากผู้ตั้งกระทู้ถามขอเลื่อนการถาม ให้ถือว่ากระทู้ถามนั้นเป็นอันตกไป

ข้อ ๙ กระทู้ถามสดแต่ละกระทู้ถามด้วยวาจาได้เรื่องละไม่เกิน
๓ ครั้ง การถามและตอบกระทู้ถามสดในแต่ละกระทู้ ให้พิจารณาให้แล้วเสร็จภายในเวลา ๑๒
นาที เว้นแต่ในสัปดาห์ใดมีกระทู้ถามสดน้อยกว่า ๕ กระทู้
ก็ให้ขยายเวลาออกไปอีกตามสัดส่วนภายในเวลา ๖๐ นาที

ข้อ ๑๐ ให้ประธานสภาผู้แทนราษฎรรักษาการตามระเบียบนี้


ประกาศ
ณ วันที่ ๑๒ ธันวาคม พ.ศ. ๒๕๔๐
วันมูหะมัดนอร์ มะทา
ประธานสภาผู้แทนราษฎร























สุกัญญา/พิมพ์
๑๙
มีนาคม ๒๕๕๐
สุนันทา/ตรวจ
๒๑
มีนาคม ๒๕๕๐

[๑] ราชกิจจานุเบกษา
เล่ม ๑๑๔/ตอนพิเศษ ๑๑๖ ง/หน้า ๓๑/๑๗ ธันวาคม ๒๕๔๐